
1. Lucrările summit-ului Ligii Arabe 

 

Lucrările summit-ului Ligii Arabe s-au desfăşurat în perioada 27-28 martie a.c. la Amman, pe fondul unor divergenţe legate de problema irakiană, care continuă să divizeze ţările arabe după zece ani de la încheierea războiului din Golf. 

Problema privind raporturile dintre Irak şi Kuweit s-a impus în cadrul discuţiilor, după ce reprezentanţii Irakului au decis să facă presiuni asupra ţărilor arabe pentru ca acestea să declare că embargoul impus acestei ţări de zece ani este lipsit de fundament. 

Liderul libian, Muammar Kadhafi, afirmă că a prezentat informaţii extrem de grave în discursul rostit, marţi 27 martie, cu uşile închise, în cadrul lucrărilor summit-ului. “Am prezentat informaţii de o extremă gravitate. Informaţii care nu pot fi date publicităţii, referitoare la soarta regiunii şi care afectează întreaga lume”, a declarat preşedintele M. Kadhafi.

El a subliniat că la summit s-a hotărât “formarea unui comitet pentru studierea informaţiilor pe care le-a furnizat” şi că, prin urmare, “un summit extraordinar ar putea avea loc, pentru a se lua o decizie fermă în legătură cu acest subiect”. 

Liderul libian, singurul participant la summit care şi-a rostit discursul cu uşile închise, a subliniat: “Nu-mi pot reproduce discursul în public, informaţiile menţionate sunt prea serioase. Discursul meu nu reprezintă doar simple cuvinte şi retorică”. 

Muammar Kadhafi a mai declarat că Israelul ar putea fi recunoscut de ţările arabe şi, în plus, ar putea fi primit în Liga Arabă dacă va îndeplini trei condiţii. “Dacă vreţi să recunoaştem Israelul, eu nu sunt împotrivă. Dar am trei condiţii: toţi palestinienii să se întoarcă în teritoriile palestiniene ocupate, Israelul să accepte eliminarea armelor de distrugere în masă şi să reglementeze chestiunea Ierusalimului”. “Astfel, nu numai că am putea recunoaşte Israelul, dar nu văd nici un motiv care să împiedice această ţară să ni se alăture în cadrul Ligii Arabe”, a adăugat M. Kadhafi. În ceea ce priveşte Ierusalimul, acesta a spus: “Ierusalimul nu este decât o moschee. Ce importanţă are dacă ne rugăm acolo sau în altă parte?”. 

Liderul libian a propus formarea unui comitet de supraveghere, format din regele Abdallah al II-lea al Iordaniei şi preşedintele egiptean, Hosni Mubarak, “deoarece aceştia au stabilit deja contacte cu Israelul, iar ţările lor au semnat tratate de pace cu statul evreu”, continuând “de ce atât de multe dintre persoanele de faţă negociază în secret şi pe sub masă cu Israelul? Acest lucru trebuie să se facă deschis şi fără ruşine”. În cazul în care Israelul respinge propunerile sale, el a propus să se “declare rezistenţă armată” împotriva acestei ţări, “după modelul rezistenţei din Libanul de Sud”. 

Pe de altă parte, în opinia liderului libian, viitorul ţărilor arabe constă în uniunea africană. “Viitorul pentru voi toţi stă în uniunea africană, şi nu în altă parte”, a spus el, prezentând avantajele acestei propuneri. El a încheiat expunându-şi previziunile asupra izbucnirii unor conflicte în regiune: “Furia popoarelor arabe va exploda, căci ele nu văd din partea noastră, a liderilor, decât discursuri insipide şi nu fapte”.

*

Participanţii la summit şi-au proclamat solidaritatea faţă de revolta palestiniană (Intifada) şi au avertizat Israelul în privinţa “oricărei tentative de a se sustrage procesului de pace”. 

În declaraţia finală, liderii arabi şi-au declarat “solidaritatea totală cu lupta palestinienilor de a-şi redobândi toate drepturile şi faţă de revolta lor eroică”. 

De asemenea, liderii arabi au “avertizat Israelul să nu încerce să se sustragă procesului de pace sau să ignore bazele şi principiile care au lansat acest proces de pace”. Pe de altă parte, ei şi-au exprimat sprijinul faţă de cererea înaintată de Irak Consiliului de Securitate al ONU în privinţa prelevării unui miliard de euro din veniturile sale provenite din exportul de petrol pentru a veni în ajutorul “familiilor martirilor palestinieni”. Ei au cerut, în acest sens, delegaţilor lor la Naţiunilor Unite, “să acţioneze în vederea realizării acestui lucru”. 

În declaraţie s-a lansat un apel ţărilor arabe să contribuie, cât mai rapid, la completarea celor două fonduri de ajutorare a palestinienilor (care au fost înfiinţate la summit-ul arab de la Cairo, în octombrie 2000) până la realizarea sumei de un miliard de dolari. 

Pe de altă parte, liderii arabi şi-au reiterat ameninţarea că vor rupe orice relaţie cu ţările care îşi vor transfera ambasada la Ierusalim sau care vor recunoaşte drept capitală a Israelului Oraşul Sfânt.

*

Summit-ul arab i-a încredinţat regelui Abdallah al II-lea al Iordaniei misiunea de a media consultările în vederea reglementării dosarului irakiano-kuweitian, a anunţat secretarul general al Ligii Arabe, Esmat Abdel Meghid. “Participanţii la summit au decis să-i încredinţeze regelui Abdallah al II-lea misiunea de a purta consultări cu liderii arabi şi Liga Arabă şi de a realiza contactele necesare în vederea analizării în continuare a raporturilor dintre Irak şi Kuweit”, a declarat Abdel Meghid. 

Ministrul kuweitian al Afacerilor Externe, Sabah al-Ahmad al-Sabah, a subliniat, la rândul său, că toate ţările arabe (cu excepţia Irakului) au aprobat rezoluţia privind raporturile dintre ţara sa şi Irak. Această rezoluţie a fost însă respinsă de autorităţile de la Bagdad.

Participanţii la lucrări l-au ales, miercuri 28 martie a.c., pe ministrul egiptean al Afacerilor Externe, Amr Moussa, în funcţia de secretar general al Ligii Arabe, ocupată, până în prezent, de Esmat Abdel Meghid. Amr Moussa, în vârstă de 64 de ani, se află în fruntea diplomaţiei egiptene de zece ani. El va fi cel de-al şaselea secretar general al organizaţiei panarabe fondate în 1945 şi care, în prezent, reuneşte 22 de state membre.

*

Rezultatul summit-ului Ligii Arabe desfăşurat la Amman şi aşteptat cu speranţă, în special, de palestinieni şi de irakieni, a fost considerat de unii analişti politici drept o şansă ratată. Alţii apreciază că, de fapt, este vorba atât de un acord, cât şi de un dezacord: liderii arabi au aprobat acordarea unui ajutor de urgenţă palestinienilor, a cărui valoare este doar de 240 de milioane de dolari, în timp ce încercările de armonizare a punctelor de vedere privind ridicarea sancţiunilor impuse Irakului, precum şi de reglementare a raporturilor Kuweit-Irak au eşuat.

Organizatorii summit-ului, primul în ultimii zece ani, se aşteptau ca în cadrul discuţiilor să se acorde prioritate adoptării unei poziţii comune de susţinere a Autorităţii Naţionale Palestiniene. Menţinerea diferendelor dintre Irak şi Kuweit au făcut, însă, din această problemă “capul de afiş” al summit-ului, susţin unii analişti politici.

“Delegaţia kuweitiană a participat la reuniune cu gândul de a bloca adoptarea unei rezoluţii ce ar fi deschis calea ridicării embargoului impus Irakului”, a apreciat ministrul irakian de externe, Mohammed Said ai-Sahhaf. El a criticat solicitarea Kuweitului privind condiţionarea ridicării sancţiunilor de angajamentul Irakului de a nu recurge la ameninţări împotriva ţărilor vecine. Ministrul irakian a amintit, în acest context, că “aviaţia britanică şi americană, care susţin emiratul, atacă zilnic Irakul, ucigându-i locuitorii şi violându-i suveranitatea”. Pe de altă parte, Kuweitul a învinuit Irakul de “eşuarea” summit-ului arab. “Este frustrant faptul că Irakul refuză să îşi facă fericit chiar propriul popor”, a opinat şeful delegaţiei emiratului prezente la summit, ministrul de externe Sabah Al-Ahmed Al-Sabah.

Din acest motiv, în locul unui singur comunicat comun final, au fost adoptate două documente: Declaraţia finală în 52 de puncte, care îl împuterniceşte pe suveranul haşemit să continue eforturile de reconciliere Kuweit-Irak şi un comunicat separat, în care li se cere ţărilor arabe să continue să acţioneze pentru .ridicarea sancţiunilor impuse Irakului de Consiliul de Securitate al ONU.

În ceea ce priveşte susţinerea cauzei ANP, Liga Arabă a acuzat Israelul de izbucnirea şi continuarea violenţelor în Cisiordania, Fâşia Gaza şi din unele zone din Israel şi a reproşat SUA decizia de veto în problema desfăşurării unei forţe internaţionale de protecţie în teritoriile palestiniene. S-a decis, de asemenea, întreruperea relaţiilor cu ţările care îşi transferă ambasadele de la Tel Aviv la Ierusalim.

Majoritatea analiştilor consideră, însă, că “tonul” Declaraţiei comune a summit-ului la adresa Israelului a fost mai moderat decât cel utilizat la reuniunea de anul trecut de la Sharm el-Sheikh. Preşedintele ANP, Yasser Arafat, şi-a exprimat mulţumirea că în textul Declaraţiei au fost incluse rezoluţiile privind condamnarea Israelului pentru tratamentul la care sunt supuşi palestinienii din teritorii şi s-a reînnoit cererea adresată statului evreu de a semna Tratatul de neproliferare nucleară.

 

2. Situaţia din Macedonia

“Armata macedoneană procedează, de miercuri 28 martie a.c., la operaţiuni de “curăţare” împotriva grupurilor de rebeli albanezi din nordul ţării, către frontiera cu Iugoslavia”, a declarat purtătorul de cuvânt al armatei macedonene, Blagoia Markovski. 

Purtătorul de cuvânt a enumerat satele Brest, Malino Malo, Gosince, “şi toate regiunile unde au existat provocări de-a lungul frontierei nordice cu Kosovo şi Iugoslavia”. 

[image: image1]
În acest context, premierul albanez Ilir Meta şi principalul lider al albanezilor din Macedonia, Arben Xhaferi, s-au pronunţat în favoarea deschiderii unui dialog cu autorităţile macedonene, au informat surse oficiale de la Tirana. 

“Suntem de acord că această criză nu poate fi reglementată prin violenţă. E necesar să înceapă un dialog între albanezii care trăiesc în Macedonia şi Guvernul macedonean”, a declarat Ilir Meta după ce s-a întîlnit cu Arben Xhaferi. 

În opinia premierului albanez, acest dialog trebuie să fie “instituţionalizat” şi să se desfăşoare, “cu participare internaţională”, între reprezentanţii partidelor politice recunoscute legal în Macedonia şi autorităţile macedonene. “Un eşec al acestui dialog riscă să provoace o nouă radicalizare a situaţiei din Macedonia”, a avertizat Ilir Meta. 

El a mai precizat că poziţia Guvernului de la Tirana în privinţa conflictului din Macedonia “a fost şi rămâne foarte clară”. “Respectăm suveranitatea şi integritatea teritorială a Macedoniei, dar dorim acordarea de drepturi pentru albanezii din Macedonia în conformitate cu Carta drepturilor omului”. 

*

FYROM şi Albania nu doresc implicarea Brigăzii multinaţionale de menţinere a păcii din Sud-Estul Europei în rezolvarea conflictului din Fosta Republică Iugoslavă a Macedoniei, au declarat, marţi 27 martie a.c., în cadrul întrevederilor pe care le-au avut cu preşedintele bulgar, Petăr Stoianov, ambasadorii celor două state la Sofia, Liubişa Georgievski şi Avni Dzhelili. 

Brigada multinaţională de menţinere a păcii a statelor din Sud-Estul Europei a fost creată în 1999, iar cartierul său general se află în oraşul bulgar Plovdiv. În componenţa acestei brigăzi mecanizate intră efective militare a şapte state din regiune - Albania, Bulgaria, Grecia, Italia, Macedonia, Turcia şi România. 

Republica Macedonia nu intenţionează, deocamdată, să solicite ajutorul unor forţe militare străine, deoarece operaţiunile militare din zona oraşului Tetovo au intrat în faza finală, a declarat ambasadorul macedonean la Sofia. 

Guvernul de la Skopje cheltuieşte zilnic două-trei milioane de mărci germane pentru operaţiunile militare declanşate împotriva rebelilor albanezi care acţionează în regiunea oraşului Tetovo, precizează cotidianul macedonean “Utrinski vestnik”. Bugetul pe anul 2001 al Ministerului macedonean al Apărării este de 5,5 miliarde dinari (aprox. 178 milioane DM), iar cel al Ministerului de Interne este de 4,24 miliarde dinari (aprox. 137 milioane DM).

*

Experţi ai Alianţei Nord-Atlantice consideră că cel mai mare pericol pentru stabilitatea Balcanilor îl constituie continuarea confruntărilor din Macedonia, fapt ce ar putea provoca radicalizarea populaţiei albaneze din fosta republică iugoslavă, relatează presa bulgară. 

Principalele cotidiane bulgare au publicat un raport al serviciilor secrete ale NATO despre situaţia din Macedonia, document ce a fost dat publicităţii de cotidianul grec “Vima”. 

Experţi ai NATO consideră că Armata de Eliberare Naţională, care acţionează pe teritoriul Fostei Republici Iugoslave a Macedoniei, nu este în măsură să se lupte cu armata macedoneană şi, de aceea, va încerca să destabilizeze echilibrul etnic din această ţară. Raportul NATO susţine că există dovezi incontestabile care atestă faptul că Armata de Eliberare Naţională este sprijinită de grupări politice extremiste şi de grupuri înarmate din Kosovo. Experţii Alianţei estimează numărul rebelilor albanezi din cadrul Armatei de Eliberare Naţională la circa 300 de soldaţi, proveniţi din Kosovo, sudul Serbiei şi, după toate probabilităţile, şi din Republica Macedonia. 

La rândul său, Guvernul macedonean nu poate face faţă acestor confruntări cu rebelii albanezi deoarece forţele sale de ordine sunt insuficient pregătite şi înarmate, se mai arată în raportul NATO. 

Majoritatea albanezilor din Macedonia sprijină tacit ţelurile politice declarate de Armata de Eliberare Naţională - drepturi constituţionale depline pentru minoritatea albaneză din fosta republică iugoslavă şi federalizarea acestui stat conform principiului etnic, susţin experţii Alianţei. 

NATO se teme de posibilitatea ca, într-o perioadă nu prea îndepărtată, etnicii albanezi din Macedonia să sprijine, fără echivoc, acţiunile Armatei de Eliberare Naţională şi să se alăture unor eventuale decizii extremiste. Experţii Alianţei consideră că sunt vizibile semnele unei delimitări între albanezi şi macedoneni, care se acuză reciproc pentru apariţia actualei crize. Continuarea ciocnirilor va provoca polarizarea celor două comunităţi şi există posibilitatea ca acest fenomen să provoace apariţia unor noi grupări înarmate, se mai arată în raportul redactat de experţii NATO. 

NATO este îngrijorată de posibilitatea ca grupările rebelilor albanezi să exercite o presiune mai puternică asupra Guvernului de la Skopje în ceea ce priveşte acordarea de noi drepturi constituţionale minorităţii albaneze din Macedonia, inclusiv acordarea unui statut de egalitate cu cel al majorităţii macedonene. Scopul final al Armatei de Eliberare Naţională este federalizarea Macedoniei şi crearea unei entităţi statale separate, pe criterii etnice, care ar putea deveni parte din provincia Kosovo, se mai arată în raportul NATO.

 

 

3. Lucrările Comisiei ONU pentru Drepturile Omului

 

Preşedinţii francez, iugoslav şi congolez precum şi secretarul general al ONU au luat cuvântul, vineri 29 martie a.c., la Geneva, în faţa Comisiei ONU pentru Drepturile Omului, criticată atât de unele state membre ale UE, cât şi de unele organizaţii neguvernamentale. 

Jacques Chirac, care a rostit pentru prima dată un discurs în faţa acestei instanţe a ONU, a insistat asupra universalităţii drepturilor omului şi şi-a exprimat dorinţa ca acest organism să beneficieze de mijloace financiare sporite. De asemenea, şeful statului francez, care a primit, la începutul lunii martie, mai multe delegaţii ale unor organizaţii neguvenamentale, a reafirmat sprijinul Franţei faţă de consolidarea luptei împotriva torturii, a rasismului şi a sărăciei extreme. Preşedintele francez a amintit progresele înregistrate în materie de drepturile omului, în ultimii zece ani, în Europa de Est, în Rusia, în America Latină, în Asia şi în Africa. În acest sens, el a solicitat acordarea unui ajutor din partea Comisiei pentru respectarea drepturilor omului în aceste ţări, în locul acumulării de condamnări privind încălcarea acestora. 

Pe de altă parte, şeful statului francez a atras atenţia că, în ciuda potenţialului enorm pe care îl are Internet-ul, acesta poate fi folosit, în anumite circumstanţe, ca mijloc de propagare a violenţei. J. Chirac a explicat că se referă la fenomene precum propagarea terorismului şi a pedofiliei, traficul de droguri şi de persoane şi incitarea la ură rasială.

Jacques Chirac i-a îndemnat pe reprezentanţii celor 53 de ţări prezente la lucrările reuniunii să procedeze la abolirea pedepsei cu moartea. “Justiţia nu este o instituţie infailibilă şi la fiecare execuţie există riscul de a ucide o persoană nevinovată. Apelul meu este ferm pentru abolirea universală a pedepsei cu moartea”, a precizat liderul francez.

Preşedintele Franţei a amintit, cu acest prilej, că până în momentul de faţă, aproximativ 100 de state au procedat la abolirea pedeapsei cu moartea.

O poziţie asemănătoare a avut-o preşedintele elveţian, Moritz Leuenberg, în discursul său inaugural. Acesta a acuzat SUA - pentru folosirea pedepsei cu moartea, China - pentru felul în care sunt tratate în această ţară minorităţile religioase şi Rusia - pentru abuzurile săvârşite în Cecenia.

La rândul său, noul preşedinte al Republicii Democratice Congo, Joseph Kabila, care a avut prima intervenţie în faţa Comisiei, a insistat asupra eforturilor de normalizare, menite să pună capăt numeroaselor încălcări ale drepturilor omului în Congo, începând din septembrie 1996. La acea dată, tatăl său, Laurent-Désiré Kabila, a lansat o vastă ofensivă militară, cu sprijinul activ al ţărilor vecine, Rwanda şi Uganda, împotriva forţelor preşedintelui Mobutu Sese Seko. Joseph Kabila a acuzat cele două state, chiar dacă autorităţile de la Kampala şi Kigali au acceptat să-şi retragă trupele, sub supravegherea ONU. 

În intervenţia sa, Joseph Kabila s-a referit şi la viitoarea convocare a unei “conferinţe naţionale pentru drepturile omului”, precum şi la decizia sa de a închide toate centrele de detenţie care nu sunt legate direct de justiţie. 

Organizaţia Mondială Împotriva Torturii (OMCT) şi Federaţia Internaţională a Ligilor Drepturilor Omului (FIDH) au protestat faţă de prezenţa sporită a ONG-urilor oficiale, numite Gongos (governmental non-governmental organisations). “Aceste Gongos, în număr de circa 30 din cele 200 de ONG-uri acreditate, susţin activ ţările unde încălcările drepturilor omului sunt mai numeroase”, a subliniat Antoine Bernard, directorul executiv al FIDH. Cuba, Algeria, Tunisia şi China, membre ale comitetului de acreditare a ONG-urilor, fac parte din rândul ţărilor vizate în acest sens. 

Potrivit FIDH şi OMTC, indiferent de criticile la adresa Comisiei, aceasta rămâne indispensabilă pentru activitatea depusă de ONG-uri.

4. Activitatea curentă a Uniunii Europene 

 

Un oficial al Comisiei Europene a declarat, luni 26 martie a.c. la Bruxelles, că această instituţie susţine propunerea Germaniei de a introducere o perioadă de tranziţie de până la şapte ani pentru libera circulaţie a muncitorilor din ţările din Europa Centrala şi de Est, după ce aceste ţări aderă la UE. Uniunea îşi va anunţa oficial poziţia în luna aprilie.

Comisia va propune, conform aceluiaşi oficial, o perioadă de tranziţie de cinci ani înainte ca principiul comunitar de liberă circulaţie a forţei de muncă să fie aplicat. Ţările membre ale UE vor putea prelungi, în mod individual, aceasta perioadă cu încă doi ani. 

Germania şi Austria sunt singurele ţări care au cerut ca circulaţia muncitorilor din noile state membre să fie întârziată cu şapte ani. Cancelarul german Gerhard Schröder şi cancelarul austriac Wolfgang Schüssel au insistat, în cadrul lucrărilor summit-ului desfăşurat în perioada 23-25 martie a.c. la Stockholm, ca cererea lor să fie acceptată, pentru că 80% dintre muncitorii imigranţi din ţările candidate ar veni în Austria şi Germania, conform rezultatelor unui studiu realizat de Comisia Europeană. 

Ţările UE vor prezenta o poziţie comună privind capitolul de negociere libera circulaţie a muncitorilor până la sfârşitul lunii iunie 2001. Într-un raport prezentat ţărilor membre UE, Comisia Europeană a arătat că extinderea Uniunii nu va produce migraţie uriaşă, însă ţările în care cei mai mulţi muncitori din Est vor merge vor fi Austria şi Germania. Comisia sugera cinci posibilităţi privind libera circulaţie a forţei de muncă, de la liberalizare completă de la bun început, până la restricţii severe. 

Ţările candidate, mai ales Polonia, au respins ideea unei perioade de tranziţie, care ar contrazice principiile pieţei unice şi, din punct de vedere politic, ar semnala că “cetăţenii noilor ţări membre sunt cetăţeni de categoria a doua”, a afirmat negociatorul-şef polonez, Jan Kulakowski. 

*

“Unele dintre ţările candidate la aderarea la UE înregistrează progrese “impresionante” în procesul de aderare, ceea ce, pentru celelalte, constituie un avertisment pentru accelerarea eforturilor lor”, a apreciat, joi 29 martie a.c., preşedinţia suedeză a UE.

“Este un avertisment în privinţa accelerării, nu numai pentru Polonia, ci pentru majoritatea ţărilor candidate”, a declarat Gunnar Lund, reprezentantul suedez permanent la Bruxelles.

Referindu-se la situaţia capitolelor de negocieri care au fost încheiate de cele 12 ţări candidate, Gunnar Lund a declarat: “constatăm că unele dintre ţări fac progrese impresionante, cum ar fi, de exemplu, Slovenia, care a început negocierile în 1998”. Gunnar Lund a mai afirmat că Lituania şi Letonia, care au început negocierile în anul 2000, “au, astăzi, până la 12-13 capitole încheiate provizoriu. Ele ar putea ajunge din urmă ţările cele mai rapide din primul grup de state candidate”, dând exemplul Poloniei care a închis, provizoriu, 15 capitole. 

 

5. Situaţia din Irak 

 

Avioanele americane F-15 au atacat, vineri 29 martie a.c, o bază de artilerie anti-aeriană irakiană, situată în sudul Irakului, au informat surse ale armatei americane. 

Este pentru prima oară din 16 februarie, data la care americanii şi britanicii au lansat un important atac împotriva posturilor de comandament şi a radarelor din apropierea Bagdadului, când are loc un nou bombardament în sudul ţării. 

Raidul a avut loc în apropiere de As Samawah, la 198 kilometri la sud-est de Bagdad, ca represalii la recentele tiruri ale forţelor irakiene împotriva avioanelor care patrulează în zona de excludere aeriană impusă de Statele Unite şi Marea Britanie în sudul ţării, a informat armata americană. 

“Nici un avion aliat nu a fost atins, iar aparatele au revenit, fără probleme, la bazele lor”, se precizează într-un comunicat al trupelor americane. “Avioanele au participat la acest atac asupra bazei de apărare anti-aeriană irakiană, timp de două zile”, a precizat colonelul Joe Lamarca, purtătorul de cuvânt al Comandamentului Central american cu sediul la Tampa, în Florida. 

Comandamentul central american, responsabil al forţelor americane desfăşurate în regiunea Golfului, a informat că rachetele de înaltă precizie au fost utilizate pentru a bombarda baza de lîngă As Samawah.

 

6. Arestarea fostului preşedinte al Iugoslaviei, Slobodan Miloşevici. Reacţii internaţionale.

 

Duminică, 1 aprilie a.c., fostul preşedinte iugoslav, Slobodan Miloşevici, s-a predat justiţiei, după ce timp de peste 24 de ore a opus rezistenţă în vila sa din Belgrad, unde se baricadase cu garda sa de corp. 

Principalele evenimente petrecute în ultimile 72 de ore sunt următoarele: 

VINERI, 30 MARTIE: 

- În cursul serii, Branislav Ivkovici, deputat al Partidului Socialist (SPS) al lui Slobodan Miloşevici, a afirmat în Parlamentul sârb că forţele de poliţie au fost trimise în cartierul Dedinje, pentru a-l aresta pe fostul preşedinte iugoslav. Circa 300 de partizani ai lui S. Miloşevici s-au deplasat în preajma reşedinţei, pentru a încerca să împiedice arestarea fostului lider. 

- Zivorad Igici, un apropiat al lui Miloşevici, dezminte arestarea şi afirmă că Miloşevici se află alături de el. S. Miloşevici a ieşit la puţin timp după miezul nopţii pentru a-i saluta pe manifestanţii adunaţi în faţa reşedinţei sale, potrivit postului de radio B92. 

SÂMBĂTĂ, 31 MARTIE: 

- Procurorul Tribunalului Penal Internaţional, Carla del Ponte, cere ca Miloşevici să fie judecat la Haga şi solicită autorităţilor iugoslave “un angajament clar, imediat şi fără ambiguitate” în privinţa predării fostului lider iugoslav către TPI cât mai curând posibil. 

- S. Miloşevici declară la radio, că se află la reşedinţa sa. 

- În timpul nopţii, poliţia sârbă dă asaltul asupra reşedinţei. Intervenţia este însoţită de tiruri din interiorul şi exteriorul clădirii. 

- Ministrul sârb de Interne, Duşan Mihailovici, declară că autorităţile sârbe au încercat să-l aresteze pe Miloşevici, însă acesta a refuzat să se supună, afirmând că “nu va fi arestat în viaţă”. Ministrul afirmă că elemente ale armatei au “obstrucţionat” această tentativă de arestare. “Miloşevici nu va fi arestat în vederea extrădării către TPI, unde ar urma să fie judecat pentru crime de război, ci pentru a fi inculpat pentru abuz de putere şi corupţie de către Parchetul din Belgrad”, a spus D. Mihailovici. 

- TPI avertizează autorităţile de la Belgrad în privinţa unei eventuale încetări a cooperării cu justiţia internaţională. 

- Guvernul sârb îi îndeamnă, într-un comunicat, pe oamenii care îl protejează pe Miloşevici în vila acestuia “să depună armele”. “Autorităţile negociază cu Slobodan Miloşevici în interiorul reşedinţei sale, pentru a încerca să-l convingă să se predea justiţiei”, declară ministrul iugoslav de Interne, Zoran Zivkovici, adăugând că se aşteaptă “la o soluţie înainte de sfârşitul nopţii”. 

DUMINICĂ, 1 APRILIE 

- Un membru al anturajului lui S. Miloşevici prezent în interiorul vilei acestuia declară că o acţiune a poliţiei pentru a-l aresta pe fostul preşedinte iugoslav este iminentă şi că negocierile privind predarea sa au eşuat. 

- În jurul orei locale 4.00, sunt remarcare mişcări de trupe ale poliţiştilor în jurul reşedinţei lui Miloşevici. Cinci focuri de armă sunt auzite în jurul orei locale 5.00 provenind din reşedinţă. Cinci vehicule, două jeep-uri şi trei limuzine cu geamuri fumurii, au fost văzute îndepărtându-se în trombă, imediat după focurile de armă. Postul de radio B92 anunţă că S. Miloşevici şi-a părăsit domiciliul de la Belgrad la bordul uneia dintre aceste maşini. Un purtător de cuvânt al guvernului sîrb a declarat că fostul preşedinte iugoslav Slobodan Miloşevici s-a predat justiţiei. 

*

Anglia, Franţa, Germania, precum şi Tribunalul Penal Internaţional, NATO şi instituţiile europene au salutat arestarea fostului lider iugoslav Slobodan Miloşevici, arătând că aceasta este o primă etapă premergătoare predării lui către TPI, în timp ce Rusia a denunţat presiunile externe iar Statele Unite au păstrat o atitudine prudentă. 

Carla Del Ponte, procurorul Tribunalului Penal Internaţional, a calificat drept un “semn pozitiv” arestarea fostului preşedinte Slobodan Miloşevici, apreciind că această arestare va facilita transferul său către Haga. 

În schimb, Rusia a declarat că arestarea lui Miloşevici este “o afacere internă” iugoslavă şi a avertizat în privinţa “oricărei presiuni externe ce ar putea slăbi forţele democratice de la Belgrad”, ceea ce ar putea duce la destabilizarea situaţiei din Balcani. 

Statele Unite - care condiţionaseră acordarea unui prim ajutor în dolari pentru conducerea de la Belgrad de cooperarea acesteia cu TPI - au preferat să fie prudente, după ce au salutat prea grăbit, sâmbătă 30 martie a.c., vestea arestării lui S. Miloşevici, care, ulterior, a fost infirmată.

NATO a salutat arestarea lui S. Miloşevici, pe care o consideră “un eveniment important şi o veste bună”. “Trebuie făcută dreptate şi este esenţial pentru stabilitatea din Balcani”, a afirmat un purtător de cuvânt al Alianţei. “NATO speră că arestarea lui Miloşevici este prima etapă pe calea ce trebuie să-l ducă la Haga, pentru a răspunde acuzaţiilor ce i se aduc”, a mai afirmat acesta. 

Preşedinţia suedeză a Uniunii Europene şi-a exprimat satisfacţia faţă de arestarea fostului lider iugoslav, care, în opinia sa, “constituie un pas important către stabilirea păcii şi justiţiei în regiune”. 

Autorităţile de la Belgrad “au făcut ce trebuiau să facă” arestându-l pe Slobodan Miloşevici, a declarat, la rândul său, preşedintele Comisiei Europene, Romano Prodi. 

“Arestarea dictatorului Slobodan Miloşevici este o primă etapă în calea către Haga”, a declarat secretarul general al Consiliului Europei, Walter Schwimmer, apreciind că este “o veste încurajatoare pentru Iugoslavia şi Europa”. 

Ministrul britanic al Afacerilor Externe, Robin Cook, şi-a exprimat satisfacţia faţă de arestarea fostului preşedinte iugoslav, apreciind că este “un pas important pentru ca cei responsabili să dea socoteală pentru crimele comise împotriva umanităţii”. 

O atitudine similară a avut-o şi şeful diplomaţiei germane, Joschka Fischer, care a salutat, în numele Guvernului de la Berlin, arestarea lui Miloşevici, considerînd că va trebui să fie predat TPI atunci cînd va sosi timpul. 

Preşedintele Jacques Chirac şi-a exprimat satisfacţia privind arestarea lui Miloşevici, a declarat purtătorul de cuvânt al Elysée-lui, Catherine Colonna. De asemenea, Guvernul francez condus de Lionel Jospin consideră că Miloşevici “trebuie să dea socoteală în faţa unei jurisdicţii internaţionale pentru ceea ce a făcut în Balcani timp de zece ani”. 

Şeful diplomaţiei italiene, Lamberto Dini, vede în arestarea lui S. Miloşevici un pas important pentru judecarea fostei echipe care s-a aflat la conducerea ţării, în timp ce în Portugalia arestarea lui Miloşevici este văzută ca un semn al faptului că actualul regim de la Belgrad dispune de “instituţii care funcţionează”. 

Austria a cerut, comentând vestea arestării lui S. Miloşevici, o “cooperare strânsă” a autorităţilor de la Belgrad cu TPI. 

Dintre ţările desprinse din fosta Iugoslavie, Croaţia a avut un punct de vedere similar cu cel al comunităţii internaţionale occidentale, considerând că arestarea lui S. Miloşevici nu trebuie să fie decât o primă etapă pentru a fi judecat la Haga pentru crime de război. Ministrul croat de Externe, Tonino Picula, a avertizat, însă, că dacă S. Miloşevici s-a predat “nu înseamnă că va fi neapărat judecat”. La rândul său, preşedintele croat Stipe Mesici a primit cu satisfacţie vestea arestării lui Miloşevici, “inevitabilă pentru o dezvoltare democratică în Serbia”. 

Preşedintele sloven, Milan Kucean, consideră că arestarea lui S. Miloşevici înseamnă sfârşitul unei politici “anacronice şi autoritare”, al cărei simbol a fost ex-preşedintele iugoslav. 

Autorităţile de la Sarajevo au primit cu prudenţă vestea arestării lui S. Miloşevici, exprimându-şi totodată speranţa că va fi elucidat şi rolul jucat de acesta în genocidul din Bosnia-Herţegovina. Premierul entităţii sârbe din Bosnia, Malden Ivaniici, a declarat că arestarea fostului lider iugoslav demonstrează că “nimeni nu este de neatins”. El a refuzat să se pronunţe în legătură cu tranferarea la Haga a lui Miloşevici, dar a apreciat că trebuie trase învăţămintele de rigoare. 

În schimb, fostul premier iugoslav Milan Panici a apreciat că fostul preşedinte Miloşevici a fost “un laş” şi că ar fi trebuit să se sinucidă, aşa cum se lăudase la începutul operaţiunii. Om de afaceri în prezent, Milan Panici a fost premier în perioada 1992-1993, sub preşedinţia lui Slobodan Miloşevici. În noiembrie, el s-a declarat favorabil predării acestuia către TPI. 

Potrivit unui responsabil cu rang înalt din Partidul Socialist (SPS), Branislav Ivkovici, decizia lui S. Miloşevici de a se preda arată “caracterul excepţional” al acestuia, onestitate şi respect faţă de oamenii care îl înconjoară. Ivkovici s-a declarat convins că S. Miloşevici va fi achitat. 

În plus, fratele cel mai mare al fostului preşedinte, fostul ambasador la Moscova, Borislav Miloşevici, a apreciat că autorităţile de la Belgrad “sunt gata să vândă un om pentru un pachet de dolari” de la NATO.

Slobodan Miloşevici a afirmat că nu este vinovat de acuzaţiile de abuz de putere şi operaţiuni financiare ilegale care-i sunt aduse. 

Slobodan Miloşevici nu a primit nici o garanţie că nu va fi transferat la Haga în timpul negocierilor care au precedat arestarea sa, a afirmat un deputat sârb ce a participat la negocieri. După arestarea fostului preşedinte iugoslav, “noi i-am spus că nu-l vom duce la aeroport ci la închisoarea centrală din Belgrad”, a declarat Cedomir Jovanovici, şeful grupului Opoziţiei Democratice din Serbia (DOS) din Parlamentul sârb. “I-am prezentat lui Miloşevici motivele arestării sale, care nu au nici o legătură cu cererile Tribunalului Penal Internaţional de la Haga”, a declarat C. Jovanovici, care a negociat predarea fostului preşedinte. Acesta a adăugat că Miloşevici “era conştient că nu se poate baza pe garanţii absolute”. “De altfel, nu am dorit să-i oferim garanţii care s-ar fi soldat cu probleme pentru ţara noastră, care are de îndeplinit unele obligaţii internaţionale, mai ales faţă de TPI”, a afirmat C. Jovanovici. El a mai declarat că Miloşevici, inculpat în mai 1999 de TPI pentru crime de război şi crime împotriva umanităţii în războiul din Kosovo, a ameninţat, în noaptea negocierilor, că-şi va face singur dreptate. “Miloşevici spunea că este pregătit să se apere şi că beneficiază de sprijinul familiei, dar că nu doreşte ca familia sa să sufere din cauza politicii practicate de el”, a afirmat C. Jovanovici, care a adăugat că fostul preşedinte “a lăsat să se înţelegă că închisoarea este inacceptabilă pentru el”. 

Autorităţile iugoslave au refuzat să-şi predea cetăţenii suspectaţi de crime de război, argumentând că legile iugoslave interzic extrădarea cetăţenilor ţării în state străine.

 

 

7. Separarea dintre Republica Muntenegru şi Serbia 

Preşedintele Republicii Muntenegru, Milo Djukanovic, a reafirmat, marţi 27 martie a.c., la Geneva, că doreşte un “divorţ amiabil” de Serbia, înainte de o nouă uniune “liber consimţită între două state suverane”. 

“Începând din luna octombrie a anului trecut, beneficiem de un climat paşnic şi democratic”, a explicat el, făcând referire la înlăturarea fostului preşedinte iugoslav Slobodan Miloşevici. “Serbia şi Muntenegru ar trebui să devină state independente înainte de a încheia un tratat care să prevadă o nouă uniune, având la bază trei elemente de bază comune: diplomaţia, apărarea şi politica monetară”, a declarat el. 

Serbia şi Muntenegru sunt ultimele două republici rămase în componenţa federaţiei iugoslave, care a început să se destrame în 1992. Slovenia, Croaţia, Bosnia-Herţegovina şi Macedonia au devenit, după această dată, state independente. 

Referitor la situaţia din Macedonia, preşedintele Djukanovic a declarat că “regretă” înrăutăţirea acesteia şi a condamnat “toate formele de terorism şi de violenţă”. “Sunt convins că guvernul macedonean va putea rezolva această serioasă problemă”, a spus el, referindu-se la actualele confruntări din Macedonia, dintre armată şi gherila albaneză. 

Milo Djukanovici a amintit faptul că, în Muntenegru, 7% din cetăţeni sunt de etnie albaneză şi că aceştia trăiesc “în bune relaţii” cu celelalte comunităţi. 

Referitor la Kosovo, preşedintele Djukanovici a aminitit că această provincie este parte integrantă din Serbia, dar că o soluţie politică stabilă depinde de o “triadă” din care să facă parte Belgradul, Priştina şi comunitatea internaţională.

 

8. “Demilitarizarea” societăţii ruse 

 

Preşedintele rus, Vladimir Putin, i-a înlocuit, la 28 martie a.c., pe miniştrii apărării, de interne şi pentru energie atomică.

Remanierea cabinetului rus a ocupat un loc central în paginile presei moscovite din 29 martie, cele mai multe comentarii pe această temă accentuând ideea “unei revoluţii” produse la Kremlin, pe care şeful statului a pregătit-o în decurs de un an, de când a fost învestit în funcţia de preşedinte al ţării.

“Nezavisimaia Gazeta” consideră că Vladimir Putin a făcut senzaţie prin “schimbările de cadre” în fruntea structurilor de forţă. Este pentru prima dată când în Ministerul Apărării a fost desemnată o femeie într-un post de conducere. În acelaşi timp, trecerea lui Serghei Ivanov de la Consiliul Securităţii Rusiei la Ministerul Apărării este considerată drept “o retrogradare”, deoarece postul de secretar al Consiliului Securităţii îi oferea largi posibilităţi de a participa la luarea deciziilor în orice domeniu, în condiţiile în care nu trebuia să dea socoteală pentru nici una dintre ele. Ca ministru al apărării va trebui să răspundă în mod direct de toate hotărârile pe care le va aplica, mai ales că va fi obligat să se ocupe de reforma armatei şi reducerea personalului militar, comentează ziarul citat.

În ce-l priveşte pe Vladimir Ruşailo, fostul ministru de interne, publicaţia moscovită apreciază că acesta este “demn” de toată compătimirea. “Este greu să ţi-l imaginezi pe Ruşailo plecând în SUA, pentru a pregăti un summit ruso-american. Nu este exclus să treacă multă vreme până când Consiliul Securităţii, avându-l frunte pe Ruşailo, să ajungă la gradul de influenţă şi la rolul deţinute când era condus de Serghei Ivanov”, opinează “Nezavisimaia Gazeta”, apreciind că este de aşteptat o diminuare a importanţei acestei instituţii cu statut consultativ pe lângă preşedinţia rusă.

“Izvestia” constată că preşedintele rus, ale cărui intenţii au fost destul de transparente, şi-a format echipa dorită pentru a-şi putea pune în aplicare planuri mai vechi. Cotidianul de opoziţie “Segodnia” explică unele dintre deciziile liderului rus pornind de la evenimentele de acum un an, când, la 31 decembrie 1999, potrivit unor surse de la Kremlin, Vladimir Putin i-a promis fostului şef al statului, Boris Elţin, să nu se atingă de membrii “Familiei”, aşa cum a fost denumit anturajul fostului preşedinte Elţin, prezenţi în “instituţiile de forţă” ale statului. Aceştia au fost menţinuţi în post, dar, la două zile după marcarea unui an de activitate în funcţia de preşedinte, Vladimir Putin a recurs la o regrupare a cadrelor în sensul scăderii influenţei “Familiei”.

În opinia directorului Centrului de tehnologii politice, Igor Bunin, Vladimir Putin a atins prin această remaniere câteva obiective. În primul rând, a numit apropiaţi ai săi în structurile de forţă, conferindu-le acestora un pronunţat caracter civil, a creat premisele pentru realizarea reformei acestor instituţii şi a slăbit semnificativ poziţia “Familiei”.

Înseamnă oare aceasta că Vladimir Putin s-a decis, în sfârşit, să se îndepărteze de “Familie”? Se pare că scopul său a fost acela de a-i îndepărta pe aceştia din sferele de importanţă strategică armata şi sectorul nuclear, însă preşedintele nu intenţionează să-i excludă şi din mecanismul de conducere. Din această perspectivă, nu pare deloc întâmplătoare scurta vacanţă pe care a petrecut-o recent la reşedinţa din Hakasia a lui Oleg Deripaska, un apropiat al Familiei. “Segodnia” opinează că, prin numirea lui Serghei Ivanov în fruntea Ministerului Apărării, “grupul din Sankt Petersburg” aşa cum este denumit anturajul lui Putin, şi-a întărit şi mai mult poziţiile în sferele de putere ale Kremlinului. Însă, dacă rolul lui Serghei Ivanov a crescut pe plan intern, pe plan extern, dimpotrivă, influenţa lui s-a diminuat, el fiind perceput acum drept un simplu ministru, şi nu “numărul 2” de la Kremlin, ca înainte.

Site-urile ruseşti redau o serie de declaraţii ale lui Vladimir Putin în care se reliefează ideea că remanierea pe care a operat-o în structurile de forţă este “un pas spre demilitarizarea vieţii sociale în Rusia”. Este vorba de Ministerul Apărării, la a cărui conducere a fost numit Serghei Ivanov, absolvent al Universităţii din Leningrad, cu un stagiu de durată în structurile KGB-ului, care a fost trecut în rezervă în vara anului trecut. El poate fi considerat prima persoană civilă care ocupă funcţia de ministru al apărării în Rusia de după '91.

Analiştii care şi-au exprimat opiniile pe Internet pe tema remanierilor guvernamentale apreciază că regruparea de cadre la nivelul instituţiilor de putere a demonstrat existenţa a două probleme-cheie pe care preşedintele încearcă de un an să le rezolve. Prima constă în faptul că Vladimir Putin dispune de o foarte mică echipă de rezervă, iar acolo unde aceasta lipseşte, se asigură cu oameni care îi sunt loiali, chiar dacă ei nu se pricep prea bine la activităţile de care răspund. Era demult evident că mareşalul Sergheev va fi demis, dar nu se ştia încă cine îi va lua locul. Iniţial era vorba de trei candidaţi - Serghei Ivanov, secretarul Consiliului Securităţii, vicepremierul Ilia Klebanov, şeful complexului tehnico-militar, şi Andrei Nikolaev, şeful Comisiei de apărare din Duma de Stat. Se apreciază că Serghei Ivanov a fost preferat nu numai pentru calităţile lui profesionale, dar şi pentru faptul că este unul dintre oamenii de încredere ai preşedintelui rus. Practic, luând în considerare spectrul problemelor de care s-a ocupat până în prezent şi influenţa pe care o exercita asupra preşedintelui, se poate afirma că Serghei Ivanov era un fel de vicepreşedinte al ţării.

A doua problemă vizează dosarul cecen. Cea mai ingrată responsabilitate i-a revenit în urma acestei remanieri lui Vladimir Ruşailo, care a fost trecut din postul de ministru de interne în cel de secretar al Consiliului Securităţii Rusiei, instituţie care se va ocupa de acum înainte de lichidarea definitivă a grupărilor de separatişti ceceni şi de instaurarea ordinii în mica republică din Caucazul de Nord. Analiştii nu exclud nici faptul ca Ruşailo să devină în curând ţapul ispăşitor pentru toate eşecurile de până acum ale Kremlinului în Cecenia.

“International Herald Tribune” scrie că, în opinia lui Vladimir Putin, a venit timpul să fie puse în execuţie planurile mai vechi de reconciliere a lipsei de resurse pentru apărare cu ambiţiile Rusiei de a deveni o putere militară şi un distribuitor de energie nucleară mai eficient în era de după războiul rece. Cotidianul american precizează că preşedintele Putin nu era mulţumit de ritmul reformelor din armată sub conducerea mareşalului Sergheev, care a intrat frecvent în dispută cu generali de rang înalt în privinţa modului de alocare a resurselor între forţele convenţionale şi cele strategice. Serghei Ivanov, care l-a înlocuit pe Sergheev, s-a angajat să transforme forţele armate într-o unitate mai “profesionistă, mobilă şi pregătită de luptă”.

Vladimir Ruşailo, care îl va înlocui pe Ivanov ca principal consilier pentru securitate naţională, a “prezidat” peste o serie de dezastre militare în Cecenia, unde trupele de securitate au fost prinse frecvent în ambuscade letale din cauza lipsurilor existente la capitolul planificării. Ruşailo nu era considerat printre cei mai puternici oameni de securitate ai lui Putin, iar recent, fostul ministru de interne a pus într-o situaţie jenantă Kremlinul afirmând public că nu consideră mita o formă de corupţie, mai scrie “International Herald Tribune”.

Numirea lui Boris Grâzlov în locul lui Ruşailo a produs oarecare surprindere în Duma de Stat, neavând ceea ce se numeşte o experienţă profesională relevantă pentru acest post. În ce-l priveşte pe Evgheni Adamov, arată “International Herald Tribune”, demisia sa a fost de asemenea o surpriză, fiind considerat până nu demult unul din cei mai puternici tehnocraţi din cabinet, care susţinea extinderea puterii nucleare a Rusiei pentru a putea asigura (în circa 50 de ani) jumătate de necesarul de energie al ţării. Evgheni Adamov a susţinut însă şi vânzările de tehnologie nucleară rusă în China, India şi Iran, rolul Rusiei în reconstruirea staţiei nucleare de la Bushehr atrăgând criticile vehemente ale Washingtonului. El a încercat să obţină sprijinul parlamentului pentru o lege care să permită Rusiei importul de combustibil nuclear uzat, dar parlamentul a amânat votul în ultimul moment, pe fondul protestelor ecologiştilor. Afacerile lui Adamov în SUA, unde are mai multe conturi şi controlează mai multe companii împreună cu soţia sa s-au aflat frecvent sub tirul criticilor, remarcă “International Herald Tribune”.

Conducerea rusă a declarat de mult reforma militară drept o prioritate, dar controversele dintre ministrul apărării şi generali asupra numărului necesar de efective şi a modului de alocare a fondurilor limitate au împiedicat obţinerea de progrese. Ca outsider şi bucurându-se de sprijinul lui Vladimir Putin, Serghei Ivanov este trimis să arbitreze, notează cotidianul britanic “Financial Times”. Alegerea lui Ruşailo în locul lui Ivanov în Consiliul Securităţii sugerează că acest organism nu va mai avea acelaşi rol politic vast, fapt marcat în special în relaţiile cu SUA, în cadrul cărora ar putea câştiga în schimb teren Ministerul de Externe, într-o perioadă în care relaţiile cu administraţia Bush par a tinde să devină tensionate. 

